Diari Oficial de la Generalitat Valenciana


Sumari del DOGV 4340, del 20-09-2002 (2002/9968)

Informació pública de l'opció sobre modalitat de retribució a l'agent urbanitzador. PAI del sector SUNP. Sector 5 Camí de les Moreres II del PGOU de València.
--------------------------------------------------------------------------------------------------------------------------------------------------------------

### Dades del document

Número de DOGV
:   4340

Data del DOGV
:   20-09-2002

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2002/9968


Organisme emissor
:   Nazaret y Desarrollo, SA

Tipus de document
:   Anunci

Informació pública de l'opció sobre modalitat de retribució a l'agent urbanitzador. PAI del sector SUNP. Sector 5 Camí de les Moreres II del PGOU de València. [2002/M9968]
  
Als efectes del que disposa la Llei 6/1994, Reguladora de l'Activitat Urbanística, com a titulars de finques registrals afectades pel projecte de reparcel·lació forçosa, pose en coneixement que, amb data 28 de juliol de 2000, va ser adjudicat a Nazaret y Desarrollo SA programa d'actuació integrada de la unitat d'execució única del SUNP. Sector 5 Camí de les Moreres II del PGOU de València, i, posteriorment, aprovat el corresponent document d'homologació, pla parcial i el projecte d'urbanització.
  
Als efectes de l'article 71.3 de la citada Llei 6/1994, es notifica als interessats l'aprovació del projecte d'urbanització. En el termini dels 20 dies hàbils següents a esta notificació, els propietaris de sòl podran optar entre retribuir a l'urbanitzador en espècie mitjançant cessió del percentatge del seu dret que, més avall s'indica, o, sol·licitar el pagament de la dita retribució en metàl·lic. Igualment, podrà optar per una forma de retribució mixta, part en terrenys i part en metàl·lic. Sempre que se sol·licite efectuar, totalment o parcialment, el pagament en metàl·lic, la sol·licitud haurà de formalitzar-se en document públic, notificar-se fefaentmente a l'urbanitzador i a l'Ajuntament (Servici de Gestió Urbanística), i ser acompanyada de garantia, real o financera, bastant, que assegure el desemborsament de la retribució amb caràcter previ a l'exercici de qualssevol accions contra la seua liquidació.
  
En cas de discrepància entre el Registre de la Propietat i el Cadastre, a fi de no causar indefensió, s'ha optat per notificar als qui resulten titulars en ambdós registres públics, sense que això supose prejuí sobre la titularitat dominical.
  
Per al supòsit que no s'exercisca l'opció prevista en l'apartat anterior, en aplicació de l'acord de ple citat pel qual s'aprova el PAI, es considerarà a tots els efectes que el propietari ha optat per efectuar el pagament de la retribució a l'urbanitzador en espècie, mitjançant cessió del percentatge que, seguidament s'indica.
  
En el cas de retribució a l'urbanitzador en terrenys, el percentatge de cessió serà de 52,3755257 % sobre el dret del qual siga titular en la reparcel·lació; si opta per retribuir a l'urbanitzador en metàl·lic l'estimació de costs és de 92,65 euros, açò és, 15.415,66 pessetes (IVA no inclòs) per cada metre quadrat d'edificabilitat que corresponga al sòl aportat a la reparcel·lació. El percentatge de cessió indicat inclou la inversió a realitzar pel concessionari urbanitzador en l'obra d'urbanització, els beneficis d'este, els seus costs de gestió, tant els financers com els no financers, així com l'aportació econòmica al soterrament de la línia del ferrocarril de València a Tarragona. No inclou el cost de les indemnitzacions que hagen de suportar els adjudicataris de parcel·les resultants com a conseqüència de l'extinció o trasllat de béns o drets incompatibles amb l'actuació, o de la destrucció de construccions, instal·lacions, obres i plantacions. Tampoc inclou l'impost sobre el valor afegit aplicable.
  
En cas de retribució en metàl·lic, l'import que ha de ser objecte de garantia real o financera és la resultant de multiplicar la dita quantitat (a la qual ha de sumar-se l'import corresponent a l'IVA) per la totalitat de l'edificabilitat que li corresponga a la finca aportada a la reparcel·lació. A títol merament informatiu es fa constar que cada metre quadrat de sòl aportat genera un aprofitament tipus de 0,7674 m2t / m2s i un aprofitament subjectiu per a cada propietari equivalent al 90 % de l'aprofitament tipus, és a dir, 0,69448 m2t / m2s d'edificabilitat, sense perjuí dels ajusts que deriven del projecte de reparcel·lació i de les cessions legals.
  
En compliment de l'acord plenari pel qual s'aprova el programa d'actuació integrada, s'establix un coeficient de ponderació en raó de la diversa tipologia de l'edificabilitat residencial, de manera que a l'edificabilitat la tipologia de la qual corresponga als habitatges de renda lliure correspon com a coeficient la unitat, mentre que l'edificabilitat que té assignat l'ús d'habitatges de protecció oficial correspon com a coeficient de ponderació 1,808.
  
En aplicació de l'article 103 del vigent Reglament de Gestió Urbanística de 1978, els propietaris i titulars de drets afectats per la reparcel·lació estan obligats a exhibir els títols que posseïsquen i declarar les situacions jurídiques que coneguen i afecten les seues finques, per la qual cosa la present notificació val com a requeriment per a l'aportació de la indicada informació.
  
I a fi de dotar de les màximes garanties al procediment, a l'empara del que disposa l'article 59.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, s'ha publicat, així mateix, edicte en el Butlletí Oficial de la Província de València, dirigit als titulars de béns i drets de qui es desconeix la identitat, o si es coneix, es desconeix el seu domicili; així com respecte de qualssevol altres titulars de béns i drets afectats per l'actuació de qui no consten en el present procediment la titularitat, identitat o el domicili.
  
Així mateix es posa en coneixement dels interessats que els criteris per a l'admissió de garanties dels propietaris que opten per pagar en metàl·lic, establits per la Resolució d'Alcaldia U-4453, de 29 de juliol de 1998, són els següents:
  
Primera. Legitimació
  
1. Únicament s'admetran les garanties de qui acrediten ser titulars registrals de finques afectades per l'actuació: es rebutjaran, en conseqüència, les presentades per adquirents de sòl que, a l'acabament del termini de presentació, no tinguen la titularitat registral.
  
2. En el cas de transmissions de finques efectuades durant la tramitació, l'adquirent succeirà al transmissor en la mateixa situació, d'acord amb el principi de subrogació real.
  
Segona. Requisits dels avals
  
1. L'aval haurà de ser solidari respecte a l'obligat principal, amb renúncia expressa al benefici d'excussió i pagador al primer requeriment que efectue l'Ajuntament.
  
2. Serà de duració indefinida, i es mantindrà la seua vigència fins que l'Ajuntament resolga expressament sobre la cancel·lació.
  
3. L'aval s'ajustarà al model contingut en l'annex IV del Reial Decret 390/1996, d'1 de març.
  
4. L'entitat garantidora haurà de complir els requisits continguts en l'article 16.2 del Reial Decret 390/1996, d'1 de març.
  
Tercera. Garantia constituïda en valors. Requisits
  
1. Únicament s'admetran el deute públic, les participacions en fons d'inversió que invertisquen exclusivament en actius de mercat monetari o de renda fixa, i aquells altres valors d'elevada liquidesa, en els termes que establisca el Ministeri d'Economia i Hisenda, i per a la seua justificació l'interessat haurà d'aportar l'acreditació oportuna.
  
2. Els valors han d'estar representats en anotacions en compte, o en certificats nominatius.
  
3. L'interessat haurà de presentar a l'Ajuntament certificació de la immobilització en el registre comptable on es troben anotats els valors.
  
4. En la data de la immobilització, els valors hauran de tindre un valor nominal igual o superior a la garantia exigida i un valor de realització igual o superior al 105% d'esta.
  
5. Els valors hauran d'estar lliures de tota càrrega o gravamen i no podran quedar gravats durant la vigència de la garantia.
  
6. La presentació de garantia mitjançant valors haurà d'ajustar-se als models continguts en els annexos II i III del Reial Decret 390/1996, d'1 de març.
  
Quarta. Constitució d'hipoteques. Requisits
  
No resulta admissible la constitució d'hipoteca com a forma de garantia, per estar exclosa de les que disposa l'article 36 de la Llei de Contractes de les Administracions Públiques.
  
Cinquena. Reducció o substitució de garanties
  
1. No són admissibles clàusules de reducció automàtica o substitució de garanties.
  
2. La reducció o substitució d'estes per d'altres inferiors, a mesura que disminuïsca l'import a garantir, l'haurà d'autoritzar expressament l'Ajuntament, amb audiència prèvia a l'urbanitzador.
  
Sisena. Garantia parcial de finques en proindivís
  
Quan la garantia presentada responga únicament a una porció d'una finca en règim de proindivís, respecte de la qual la resta dels propietaris opte pel pagament en terrenys, es considerarà en la reparcel·lació com a finques distintes, cosa que determinarà en l'adjudicació una alteració de les quotes de participació en el condomini.
  
Setena. Quantia
  
1. Els imports a garantir seran els resultants del projecte de reparcel·lació. No obstant això, ja que el termini de 10 dies per a sol·licitar el pagament en metàl·lic i prestar les garanties és anterior a l'elaboració del projecte de reparcel·lació, la sol·licitud de pagament en metàl·lic haurà d'anar acompanyada per garantia bastant a la vista de la repercussió estimada del total cost d'urbanització per cada metre quadrat de sòl aportat a la reparcel·lació.
  
2. En el cas d'insuficiència, es concedirà a l'interessat, durant la tramitació del projecte de reparcel·lació, un termini de 10 dies per a completar o reajustar l'import.
  
Vuitena. Esmena de deficiències
  
1. Amb caràcter previ a l'aprovació del projecte de reparcel·lació, es concedirà un termini de 15 dies als interessats perquè puguen esmenar les deficiències observades en les garanties presentades.
  
2. En el cas de garanties inadmissibles o amb deficiències no esmenades, s'entendrà que els afectats opten per pagament en terrenys.
  
Cosa que se'ls comunica, mitjançant el present edicte, als efectes oportuns.